Meddelelse — offentlig høring

Geografiske betegnelser fra El Salvador, der ønskes beskyttet som geografiske betegnelser i Den Europæiske Union

(2021/C 522/06)

Inden for rammerne af aftalen (1) om oprettelse af en associering mellem Den Europæiske Union og dens medlemsstater på den ene side og Mellemamerika (2) på den anden side har El Salvadors myndigheder fremlagt en yderligere geografisk betegnelse, der skal beskyttes i henhold til aftalen.

I artikel 247 i ovennævnte aftale fastsættes muligheden for at tilføje yderligere geografiske betegnelser for vine, spiritus, landbrugsprodukter og fødevarer, der skal beskyttes, på grundlag af de fastsatte regler og procedurer. Efter afsluttet undersøgelse foretaget af de kompetente myndigheder anføres sådanne geografiske betegnelser i bilag XVIII (Beskyttede geografiske betegnelser) i overensstemmelse med de relevante regler og procedurer for Associeringsrådet.

Inden for rammerne af denne undersøgelse gør Kommissionen opmærksom på, at enhver medlemsstat, ethvert tredjeland eller enhver fysisk eller juridisk person, der har en legitim interesse, og som har bopæl eller er etableret i en medlemsstat eller et tredjeland, kan gøre indsigelse mod en sådan beskyttelse ved at fremsende en behørigt begrundet erklæring.

Indsigelserne skal være Kommissionen i hænde senest to måneder efter datoen for offentliggørelsen af denne meddelelse. Indsigelserne sendes til følgende e-mailadresse: AGRI The Americas@ec.europa.eu.

Indsigelserne behandles kun, hvis de modtages inden for ovennævnte frist, og hvis de godtgør, at beskyttelse af den foreslåede betegnelse:

(a) kolliderer med navnet på en planteart eller en dyrerace og derfor vil kunne vildlede forbrugerne med hensyn til produktets virkelige oprindelse

(b) er helt eller delvis enslydende med en betegnelse, som allerede er beskyttet i Unionen i henhold til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (3), som findes her: https://ec.europa.eu/info/food-farming-fisheries/food-safety-and-quality/certification/quality-labels/geographical-indications-register/ eller med en af de geografiske betegnelser fra tredjelande, der er beskyttet i Unionen i henhold til bilaterale aftaler, som er offentligt tilgængelige på GIview her: https://www.tmdn.org/giview/ eller på den tilgængelige liste her: https://ec.europa.eu/info/sites/info/files/food-farming-fisheries/food_safety_and_quality/documents/list-gis-non-eu-countries-protected-in-eu_en.pdf

(c) kan vildlede forbrugerne med hensyn til produktets sande identitet som følge af et varemærkes anseelse og omdømme og varigheden af dets anvendelse

(d) skader en helt eller delvist enslydende betegnelse eller et varemærke eller produkter, som lovligt har været markedsført mindst fem år forud for datoen for offentliggørelsen af denne meddelelse

(e) eller hvis de påviser forhold, hvoraf det kan sluttes, at den betegnelse, der ønskes registreret, er en artsbetegnelse.

Ovennævnte kriterier vil blive vurderet i forhold til Unionens område, som i forbindelse med intellektuelle ejendomsrettigheder kun refererer til det eller de områder, hvor de pågældende rettigheder er beskyttet. Beskyttelsen af disse betegnelser i Den Europæiske Union afhænger af, om denne procedure får en vellykket afslutning og munder ud i en efterfølgende retsakt.

Geografiske betegnelser for landbrugsprodukter og fødevarer fra El Salvador, der skal beskyttes som geografiske betegnelser i Den Europæiske Union.

Betegnelsen som registreret i El Salvador Kort beskrivelse CAFÉ ALOTEPEC Kaffe CAFÉ BÁLSAMO QUEZALTEPEC Kaffe CAFÉ CACAHUATIQUE Kaffe CAFÉ CHICHONTEPEC Kaffe CAFÉ TECAPA CHINAMECA Kaffe CAMARÓN BAHÍA DE JIQUILISCO Reje CHAPARRO Kornbaseret destilleret spiritus JOCOTE BARÓN ROJO SAN LORENZO Frisk frugt LOROCO SAN LORENZO Friske grøntsager PUPUSA DE ARROZ DE OLOCUILTA Tykt pandebagt fladbrød (tortilla) fremstillet af ris

(1) Costa Rica, El Salvador, Guatemala, Honduras, Nicaragua og Panama.

(2) EFT L 346 af 15.12.2012, s. 3.

(3) EFT L 343 af 14.12.2012, s. 1.